Það verður sífellt algengara að fólk slasi sig því það er svo upptekið við snjallsímann sinn . Samhliða aukinni notkun snjallsíma hefur slíkum slysum fjölgað mjög hratt . Þetta er niðurstaða nýrrar rannsóknar sem birtist í ritrýndu læknisfræðitímariti sem fjallar um háls - og höfuðmeiðsli . Þetta er líklega í fyrsta sinn sem gerð er rannsókn til að átta sig á hlutverki snjallsíma í slíkum meiðslum , en aðrar rannsóknir hafa bent á fjölgun slysa sem verða því að fólk sem er á gangi er annars hugar . Yfirleitt eru slík slys ekki alvarleg , en stundum slasast fólk í andliti eða verður fyrir alvarlegum höfuðmeiðslum sem geta haft langtímaáhrif . Fólk á aldrinum 13 til 29 ára varð oftast fyrir meiðslum vegna truflunar frá símanum . Hér gæti til dæmis mögulega eitthvað farið úrskeiðis . FRÉTTABLAÐIÐ / GETTY Dr. Boris Paskhover er lýtalæknir sem starfar við læknadeild Rutgers-háskóla í New Jersey í Bandaríkjunum . Hann hjálpar fólki eftir slík meiðsli og er aðalhöfundur rannsóknarinnar . Hann byrjaði að kanna tölfræðina bakvið slys sem tengjast snjallsímum eftir að hafa hitt sjúklinga sem voru kjálkabrotnir og með meiðsli í andliti og sögðu honum að þeir hefðu dottið á meðan þeir voru að stara á símann og ekki að fylgjast með umhverfi sínu . „ Ég held að fólk geri sér ekki grein fyrir því hvað við manneskjur erum viðkvæmar , “ sagði læknirinn í samtalið við fréttastofu NBC . „ Við erum þrautseig , en líka viðkvæm . Ef maður dettur getur maður slasast ansi illa . “ Aukning með iPhone Í rannsókninni var leitað að meiðslum á höfði og hálsi sem tengdust farsímum í stórri rafrænni slysaskrá . Þar var upplýsingum frá bráðamóttökum um hundrað bandarískra spítala safnað saman . Á tímabilinu frá janúar 1998 til desember 2017 leitaði 2.501 sjúklingur aðstoðar vegna slíkra slysa . Rannsakendur áætla að það þýði að um 76 þúsund manns í öllum Bandaríkjunum hafi þurft að leita sér hjálpar vegna svona slysa á sama tímabili . Aðalhöfundur rannsóknarinnar segir að ef fólk sem stendur upprétt dettur og lendir vitlaust á höfðinu geti það valdið alvarlegum heilaskaða og jafnvel dauða . FRÉTTABLAÐIÐ / GETTY Meiðslin voru tiltölulega sjaldgæf þar til það varð skörp aukning árið 2007 , árið sem fyrsti iPhone-síminn kom á markað . Eftir það jukust þau hratt næstu árin og náðu hámarki árið 2016 . Tæplega 40 prósent af sjúklingunum voru farsímanotendur á aldrinum 13 til 29 ára og þessi aldurshópur varð fyrir flestum meiðslum sem urðu vegna truflunar frá síma . Í þriðjungi slysanna meiddist fólk á höfði , í þriðjungi meiddist fólk í andliti og í um 12 prósentum af slysum meiddist fólk á hálsi . Mörg meiðslanna urðu þegar fólk datt á meðan það var að horfa á símann og ekki að fylgjast með umhverfi sínu . Rannsakendur segja að það þurfi að auka almannavitund um að það sé ekki bara í akstri sem það geti verið hættulegt að láta símann trufla sig . nodicphotos / GETTY Börn undir 13 ára aldri voru líklegri til að verða fyrir meiðslum af völdum símans sjálfs , til dæmis ef þau urðu óvart fyrir tæki sem foreldri þeirra hélt á . Paskhover segir að það komi líka fyrir að fólk sé að leika sér í símanum og hann renni úr höndunum á þeim , lendi á andlitinu og nefbrjóti þau . Algengustu meiðslin voru skurðir á andliti , en það gerðist í 26 prósentum tilfella . Rannsakendur taka fram að örmyndun eftir slíka áverka geti leitt til kvíða og minnkað sjálfstraust þeirra sem verða fyrir þessum meiðslum . Fjórðungur sjúklinga fékk marbletti og hrufl . Getur verið banvænt Í næstum fimmtungi tilvika , eða 18 prósentum , urðu meiðsli á innri líffærum . Þau hættulegustu urðu á höfði , en þá var yfirleitt um alvarlega heilaáverka að ræða , sem Paskhover segir að séu verstu meiðslin . „ Heilinn er mjúkur og ég hef séð sjúklinga láta lífið bara vegna þess að þeir duttu , “ segir hann . „ Ef þú stendur upprétt ( ur ) , dettur og lendir á höfðinu geturðu fengið alvarlega heilaáverka . “ Flestir sjúklinganna sem rannsóknin náði til fengu meðferð og voru svo útskrifaðir af sjúkrahúsi , eða látnir fara án þess að þurfa neina meðferð . Engu að síður segja rannsakendur að niðurstöður rannsóknarinnar bendi til að það þurfi að auka almannavitund um að það sé ekki bara í akstri sem það geti verið hættulegt að láta símann trufla sig . Paskhover segir að það sem megi læra af rannsókninni sé að maður eigi ekki að dreifa athygli sinni . Hann segir að það sé kannski sök sér að svara textaskilaboðum á gangi , en að fólk eigi ekki að vera að lesa greinar í símanum sínum gangandi . Sumir hafa líka viðrað hugmyndir um að gera það ólöglegt að vera í símanum á meðan gengið er yfir götu .